ભદ્રંભદ્રની સામે કશી દલીલ થઈ શકતી નહીં એટલે હું શાંત રહ્યો. આ પછી બીજા કે ત્રીજા દિવસે કેટલાંક વર્તમાનપત્રોમાં ભદ્રંભદ્રનો નિર્દેશ કરતો અહેવાલ છપાયો તેથી ભદ્રંભદ્ર અતીવ પ્રસન્ન થઈ ગયા. માધવબાગની સભામાં થયેલી ઈજાની પીડા વીસરી ગયા. અહેવાલમાં લખ્યું હતું કે ‘સભામાં એક અનુપમ બુદ્ધિશક્તિ, અદ્દભુત પ્રભાવ અને અપાર તેજવાળી વ્યક્તિ એકાએક શ્રોતાગણમાંથી મંચ પર પ્રગટ થઈ હતી. એમનાં પ્રવચનોનો પ્રારંભ અદ્દભુત હતો. શ્રોતાઓ મંત્રમુગ્ધ બનીને એમને સાંભળી રહ્યા હતા, ત્યાં જ એકાએક એ મહાનુભાવ અદશ્ય થઈ ગયા ! એમના ચાલ્યા જવા અંગે અનેક તર્કવિતર્ક થઈ રહ્યા છે; પરંતુ, એમના પ્રાગટ્યથી સુધારાવાળાઓ ક્ષુબ્ધ થઈ ગયા છે એ નિર્વિવાદ છે.’ આ અહેવાલ વાંચી ભદ્રંભદ્ર કહે, ‘અંબારામ ! મોહમયી મધ્યેનું આપણું આગમન સફળ થયું છે. બહુ થોડા સમયમાં મારી કીર્તિ દિગંતમાં વ્યાપી જશે.’ સ્વીકૃત પ્રણાલિકા મુજબ મેં કશો પ્રતિવાદ ન કર્યો એટલે ભદ્રંભદ્રે કહ્યું, ‘અંબારામ ! સ્વાસ્થ્ય સારું થયે આપણે આ મોહમયી નગરીની મધ્યે જયયાત્રાનો આરંભ કરીશું. ઠેર ઠેર ભાષણો કરી હું લોકોને સુધારાવાળાઓ વિરુદ્ધ ઉપદેશ આપીશ. મારો ઉપદેશ ગ્રહણ કરી લોકો સુધારાવાળાના માર્ગેથી તરત પાછા વળી જશે ને સુધારાવાળાઓની યોજના નિષ્ફળ જશે.’